Predkladacia správa

	Návrh nariadenia vlády Slovenskej republiky o  ochrane zdravia pri práci s karcinogénnymi a mutagénnymi faktormi vypracovalo Ministerstvo zdravotníctva Slovenskej republiky na vykonanie zákona Národnej rady Slovenskej republiky č. 272/1994 Z.z. o ochrane zdravia ľudí v znení jeho novely, ktorej vládny návrh (tlač č. 1080) schválila Národná rada Slovenskej republiky 6.11.2001.
	Návrh nariadenia vlády bol vypracovaný v súlade s Plánom legislatívnych úloh vlády Slovenskej republiky na rok 2001. Vypracovanie nariadenia vlády vyplýva pre Ministerstvo zdravotníctva Slovenskej republiky aj z uznesenia vlády Slovenskej republiky č. 703 z 18. júla 2001 k monitoru plnenia Prioritných úloh vlády Slovenskej republiky, bod B.82.
	Účelom navrhovanej právnej úpravy je v nadväznosti na zákonnú úpravu ustanoviť preventívne technické a organizačné opatrenia na zabránenie alebo obmedzenie vystavenia zamestnancov karcinogénnym a mutagénnym faktorom pri práci, technické smerné hodnoty a expozičné ekvivalenty karcinogénnych a mutagénnych faktorov a požiadavky na informovanie zamestnancov, zástupcov zamestnancov a orgánu na ochranu zdravia.
	V rámci medzirezortného pripomienkového konania bol návrh nariadenia vlády predložený na zaujatie stanoviska ostatným ministerstvám a iným ústredným orgánom štátnej správy, Inštitútu pre aproximáciu práva, Národnej banke Slovenska, Najvyššiemu súdu Slovenskej republiky, Generálnej prokuratúre Slovenskej republiky a ďalším orgánom a inštitúciám  - celkom 52 pripomienkujúcim orgánom. Do času predloženia materiálu k predkladanému návrhu zaujalo stanovisko 39 pripomienkujúcich orgánov, z toho  bez pripomienok 28. Zásadné pripomienky uplatnili 3 pripomienkujúce orgány (Ministerstvo práce, sociálnych vecí a rodiny SR, Úrad pre normalizáciu, metrológiu a skúšobníctvo SR a Inštitút pre aproximáciu práva).
Ani do času predloženia materiálu neoznámili svoje stanovisko: Najvyšší súd SR, Asociácia zamestnávateľských zväzov a združení SR, Asociácia súkromných lekárov, Asociácia samostatných polikliník Slovenska, Asociácia štátnych zdravotných ústavov, Slovenská lekárska komora, Slovenská komora zubných lekárov, Slovenská komora vysokoškolsky vzdelaných zdravotníckych pracovníkov, Slovenská komora stredných zdravotníckych pracovníkov, Združenie podnikateľov Slovenska, Slovenská akadémia vied – Ústav štátu a práva, Krajský úrad v Banskej Bystrici a Krajský úrad v Košiciach.
	Zásadné pripomienky Ministerstva práce, sociálnych vecí a rodiny SR a Úradu pre normalizáciu, metrológiu a skúšobníctvo SR boli predmetom osobitných rokovaní, na ktorých došlo k odstráneniu rozporu. Zásadné pripomienky Inštitútu pre aproximáciu práva boli akceptované.
	Vzhľadom na uvedené sa materiál predkladá bez rozporu.	
Do návrhu nariadenia vlády boli zapracované všetky pripomienky, ktoré vyplynuli z  pripomienkového konania a ktoré bolo možné akceptovať. Prehľad akceptovaných a neakceptovaných pripomienok uplatnených k návrhu nariadenia vlády je uvedený vo vyhodnotení pripomienkového konania, ktoré tvorí súčasť predkladaného materiálu.
Nové znenie návrhu nariadenia vlády je upravené na základe akceptovaných pripomienok a v zmysle záverov z rokovania Legislatívnej rady vlády SR uskutočneného dňa 11. decembra 2001.